PATVIRTINTA 
Šalčininkų rajono savivaldybės mero
2026 m. balandžio 13 d. potvarkiu 
Nr. MPV-(2.1 E)-285
ŠALČININKŲ RAJONO SAVIVALDYBĖS VISUOMENĖS SVEIKATOS BIURO 2025 M. VEIKLOS ATASKAITA
1. BENDROJI DALIS
1.1. Šalčininkų rajono savivaldybės visuomenės sveikatos biuras (toliau Biuras) yra  savivaldybės biudžetinė įstaiga. Biuro veiklos tikslas – rūpintis Šalčininkų rajono savivaldybės gyventojų sveikata, vykdyti savivaldybės teritorijoje Lietuvos Respublikos įstatymais ir kitais teisės aktais reglamentuojamą savivaldybių visuomenės sveikatos priežiūrą, siekiant mažinti gyventojų sergamumą ir mirtingumą, gerinti gyvenimo kokybę, teikiant kokybiškas visuomenės sveikatos priežiūros paslaugas.
1.2. Išskiriamos pagrindinės Biuro funkcijos: sveikatos priežiūra ugdymo įstaigose,  visuomenės sveikatos stiprinimas ir visuomenės sveikatos stebėsena.
1.3. Be išvardintų funkcijų, Biuras vykdė privalomojo sveikatos mokymo licencijuotą veiklą, organizavo hemodializuojamų pacientų pavėžėjimo paslaugas bei projektinę veiklą.
2. ĮSTAIGOS DARBUOTOJAI
2.1. 2025 m. dirbo 12 darbuotojų, iš jų: 2 administracijos darbuotojai ir 10 visuomenės sveikatos specialistų, vykdančių visuomenės sveikatos priežiūrą ugdymo įstaigose, visuomenės sveikatos stiprinimą bei stebėseną. 2 darbuotojai Biure eina antraeiles pareigas. Iš viso užimta 12,6 etato iš didžiausio leistino pareigybių skaičiaus 15,05. Didžioji dauguma darbuotojų (91,6 proc.) turi aukštąjį išsilavinimą, iš kurių 83,3 - aukštąjį universitetinį išsilavinimą visuomenės sveikatos srityje. Vidutinis darbuotojų amžius – 45 m.
2.2. Visi darbuotojai kėlė kvalifikaciją atitinkamose srityse:

psichoaktyviųjų medžiagų vartojimas, užkrečiamųjų ligų valdymas, psichikos sveikatos stiprinimas, vaikų mityba, pasirengimas mobilizacijai, savižudybės rizikos vertinimas ir psichologinės pagalbos teikimas, visuomenės sveikatos stebėsena, korupcijos prevencija, viešųjų pirkimų vykdymas.

3. DOKUMENTŲ VALDYMAS IR VIEŠIEJI PIRKIMAI
3.1. Už dokumentų rengimą ir tvarkymą, personalo valdymą atsakingi Biuro direktorius
ir vyr. buhalteris. Per metus iš viso apskaityti 262 dokumentai, iš jų: užregistruotų gautų dokumentų - 189, parengtų siunčiamųjų dokumentų – 67.
3.2. Viešieji pirkimai vykdyti vadovaujantis aktualiomis teisės aktų redakcijomis, reglamentuojančiomis viešuosius pirkimus. Per metus įvykdyti 158 mažos vertės pirkimai.
4. FINANSAVIMAS IR JO ŠALTINIAI
4.1. Nuo 2025 m. stebimas finansavimo sumažėjimas iš tikslinės dotacijos (1 pav.). 2025 m. Biuro biudžetą sudarė 518,6 tūkst. Eur lėšų, kurias sudarė valstybės biudžeto lėšos, savivaldybės biudžeto lėšos, specialiosios lėšos, gautos už privalomuosius mokymus (1 lent.).

1 pav. Lėšos, skirtos mokinių sveikatos priežiūrai, sveikatos stiprinimui ir stebėsenai bei ankstyvojo savižudybių atpažinimo ir kompleksinės pagalbos savižudybės grėsmę patiriantiems asmenims teikimo sistemos sukūrimui 2016-2025 metais, tūkst.eur.
1 lentelė. Finansavimo šaltiniai ir lėšų paskirtis 2025 m.
	Eil.
nr.
	Finansiniai šaltiniai ir lėšų paskirtis
	2025 m.
(tūkst.Eur)

	1.
	Valstybės biudžeto lėšos (2+5)
	401,9

	2.
	Mokinių sveikatos priežiūrai ir visuomenės sveikatos stiprinimui ir stebėsenai (3+4):
	348,9

	3.
	iš jų Darbo užmokesčiui ir socialiniam draudi,mui
	324,9

	4.
	iš jų Prekių ir paslaugų naudojimui
	24,0

	5.
	Ankstyvojo savižudybių atpažinimo ir kompleksinės pagalbos savižudybės grėsmę patiriantiems asmenims teikimo sistemos sukūrimui bei visuomenės psichikos sveikatos paslaugų gyventojams plėtrai
	53,0

	6.
	Projekto „Kompleksinių ir integruotų, mokslu pagrįstų visuomenės sveikatos paslaugų prieinamumo užtikrinimas, bazinių visuomenės sveikatos paslaugų tikslinėms grupėms teikimas“ modelių aprašų bandomasis diegimas lėšos
	24,6

	7.
	Projekto  „Psichoaktyviųjų medžiagų vartojimo prevencija, ankstyvoji intervencija, pagalba ir žalos mažinimas“ lėšos
	5,2

	6.
	Savivaldybės biudžeto lėšos (7+9)
	81,3

	7.
	Šalčininkų rajono savivaldybės smurto artimoje aplinkoje prevencijos ir pagalbos teikimo nukentėjusiems asmenims 2025-2026 m. programos vykdymui
	14,2

	8.
	Pacientų pavėžėjimui
	59,1

	9.
	Lėšos ilgalaikiam turtui įsigyti
	8,0

	10.
	Sveikatos rėmimo programos projekto lėšos
	0,8

	11.
	Specialiosios lėšos (pajamos už mokamas paslaugas) 
	4,8

	
	Iš viso:
	518,6


5. VEIKLA PAGAL POVEIKIO SRITIS
5.1. Užkrečiamųjų ligų profilaktika ir sveikatos stiprinimas:
5.1.1. Užkrečiamosios ligos ir bakterijų atsparumas antibiotikams yra reikšminga visuomenės sveikatos problema, kelianti grėsmę tiek individualiai, tiek bendruomenės sveikatai. Siekiant sumažinti infekcijų plitimą ir sustabdyti atsparių bakterijų augimą, specialistai vedė pamokas, skirtas informuoti apie asmens higienos ir rankų plovimo svarbą. Ugdymo įstaigose įvyko 206 užsiėmimai, kuriuose dalyvavo 4003 vaikai. Tradiciškai organizuota akcija „Vartok antibiotikus atsakingai“, kur dalyviams pateikti patarimai apie tinkamą antibiotikų vartojimą ir dalinami lankstinukai su arbata.
5.1.2. Minint Pasaulinę antimikrobinio atsparumo savaitę, buvo organizuoti 3 renginiai, kurių metu gyventojai sužinojo apie atsakingą antibiotikų vartojimą, simptomų malšinimą. Renginiuose dalyvavo 55 asmenys.
5.1.3. Atliepiant ugdymo įstaigų poreikius, įvyko užsiėmimai bendraisiais sveikos gyvensenos ir ligų prevencijos klausimais, neišvardintais aukščiau. Iš viso pravesti 55 užsiėmimai, kuriuose dalyvavo 1330 mokinių. Taip pat parengti savirūpos planai 9 vaikų.
5.1.4. Organizuotos 4 „Sveikatos palapinės“, kuriose 124 dalyviai mokėsi teikti pirmąją pagalbą, turėjo galimybę atlikti kūno masės analizę, dalyvavo psichinės sveikatos stiprinimo veiklose ir gavo patarimų sveikatos gerinimui.
5.1.5. Švietimo įstaigose vyko 51 lytiškumo ugdymo užsiėmimas, kuriuose 547 mokiniai buvo kviečiamas pažinti save, skatinti pagarbą sau ir kitiems bei ugdyti sveiką požiūrį į lytiškumą ir tarpasmeninius santykius.
5.1.6. Profilaktiniai patikrinimai dėl pedikuliozės ugdymo įstaigose vykdomi po kiekvienų mokinių atostogų bei atskirai pagal poreikį. Reguliariai ir atsakingai vykdydami pedikuliozės prevenciją, visuomenės sveikatos priežiūros specialistai užkerta kelią epideminėms situacijoms ugdymo įstaigose. Iš viso atlikti 4782 patikrinimai.
5.2. Psichikos sveikatos stiprinimas (savižudybių prevencija):
5.2.1. Biuras, vykdydamas Šalčininkų rajono savivaldybės smurto artimoje aplinkoje prevencijos ir pagalbos teikimo nukentėjusiems asmenims 2024-2026 metų programos (Toliau – Programos) priemonių planą, organizavo konferenciją „Visuomenė be smurto. Atsakingi esame visi“, kurios tikslas – atkreipti dėmesį į smurto paplitimą ir problematikos aktualumą visuomenėje bei aptarti įvairiapuses prevencijos ir pagalbos galimybes Šalčininkų rajone, šviesti visuomenę smurto artimoje aplinkoje prevencijos klausimais, mokyti atpažinti smurto apraiškas, padarinius, ugdyti nepakantumą visų rūšių smurtui. Konferencijoje ilgamete patirtimi dalinosi įvairių institucijų atstovai - seimo kontrolierė, Vilniaus apygardos prokuroras, policijos bendruomenės pareigūnė, VDU socialinio darbo mokslų daktarė, Vilniaus apskrities vaiko teisių apsaugos skyriaus vedėja, asociacijos „Blaivi banga“ pirmininkas, moterų informacijos centro atstovė ir organizacijų vadybos ekspertas, kurie pristatė savo įžvalgas ir prevencines galimybes. Konferencija įvykusi Jašiūnų Balinskių dvare sulaukė 79 dalyvių.
5.2.2. Programos plano priemonės „Smurtinio elgesio keitimo programos vykdymas“ veiklose dalyvavo 6 asmenys, iš kurių programą pabaigė – 2.

5.2.3. Programos plano priemonės „Savipagalbos grupių organizavimas nukentėjusioms moterims nuo smurto artimoje aplinkoje“ veiklose dalyvavo 7 asmenys.
5.2.4. Vykdant socialinio recepto iniciatyvos koordinatoriaus paslaugą -skirtą vyresnio amžiaus žmonėms emocinės sveikatai stiprinti ir vienišumo jausmui mažinti buvo organizuoti 12 renginių. Viso socialinio recepto iniciatyvoje sudalyvavo 90 dalyvių.
5.2.5. Psichologinės gerovės ir psichikos sveikatos stiprinimo paslaugos - individualios ir grupinės psichologų konsultacijos siekiant stiprinti visuomenės psichikos sveikatą, pasitenkinimą savimi ir savo gyvenimu bei atskiromis jo sritimis (šeima, draugais, turtine padėtimi ir kt.). Suformuotos 25 grupės, kurios dalyvavo streso valdymo, emocijų atpažinimo ir išraiškos, konfliktų valdymo praktiniuose užsiėmimuose bei psichikos sveikatos raštingumo didinimo edukaciniuose užsiėmimuose. Grupiniuose užsiėmimuose sudalyvavo 292 asmenys, suteikta 150 val. grupinių užsiėmimų. Suteiktos 1036 individualios psichologinės konsultacijos.
5.2.6. Siekiant padėti mokiniams geriau suprasti savo emocijas, išmokti tvarkytis su stresu, kurti saugią ir palaikančią aplinką bei stiprinti psichinę sveikatą mokyklose buvo surengti 90 psichikos sveikatos ugdymo užsiėmimų, kuriuose dalyvavo 1460 mokinių. Mokiniai turėjo galimybę dalyvauti kūrybinėse veiklose, skatinančiose saviraišką, bendradarbiavimą ir psichinę gerovę. 
5.3. Dantų ėduonies profilaktika:
5.3.1. Vienas iš Biuro veiklos prioritetų 2024 m. buvo burnos higiena. Ugdymo įstaigose buvo skaitomos paskaitos apie dantų higienos svarbą, organizuojami praktiniai užsiėmimai, kaip taisyklingai valyti dantis bei pasirinkti tinkamas dantų priežiūros priemones. Iš viso organizuoti 174 užsiėmimai, kuriuose sudalyvavo 2680 vaikų.
5.4. Fizinio aktyvumo skatinimas:
5.4.1.  Vykdant lėtinių neinfekcinių ligų bei traumų profilaktiką ir siekiant skatinti gyventojų fizinį aktyvumą įvyko 93 fizinio aktyvumo grupiniai užsiėmimai suaugusiems Šalčininkuose, Eišiškėse, Jašiūnuose, kuriuose lankėsi 114 dalyvių.
Siekiant pagerinti vyresnio amžiaus asmenų fizinę sveikatą  buvo organizuotos pusiausvyros ugdymo priemonės, apimančios mobilumo ir pusiausvyros pratybas. Programos dalyviai (65 metų ir vyresni) šias veiklas vykdė 12 mėnesių laikotarpiu. Darbingo amžiaus gyventojams sveikatinamojo fizinio aktyvumo programą sudarė mažiausiai 10 užsiėmimų.
5.4.2. Birželio mėnesį buvo organizuotas fizinio aktyvumo renginys „Judėk“, skirtas paskatinti žmones daugiau judėti ir aktyviai bei sveikai leisti laiką. Renginio metu dalyviai turėjo įveikti 6 km. trasą. Renginio antroje dalyje dalyvių laukė sveikatą stiprinančios edukacinės veiklos: sveikatos palapinė, sveikos mitybos edukacija su gaminimu, zumba treniruotė. Viso renginyje sudalyvavo 208 dalyviai.
5.4.3. Tradiciškai Biuras prisidėjo prie pėsčiųjų žygio pasieniečiui Gintarui Žaguniui  atminti, organizuojant mankštą prieš žygį ir veiklas bendraisiais sveikatos klausimais Sveikatos palapinėje, renginyje dalyvavo 350 dalyvių.
5.4.4. Ugdymo įstaigose įvykdyti 112 fizinio aktyvumo renginių, kuriuose dalyvavo 2122 mokiniai, skatindami sveiką gyvenimo būdą ir fizinį aktyvumą tarp vaikų ir jaunimo.
5.5. Širdies ir kraujagyslių ligų ir cukrinio diabeto (toliau - ŠKLCD) rizikos grupių asmenų sveikatos stiprinimas ir šių ligų prevencija: 
5.5.1. Bendradarbiaujant su Šalčininkų pirminės sveikatos priežiūros centru į ŠKLCD prevencinę programą buvo nukreipta virš 220 pacientų, iš kurių 30 dalyvių sutiko dalyvauti sveikatingumo stovykloje, skirtoje širdies ir kraujagyslių ligų bei cukrinio diabeto profilaktikai. ŠKLCD programą sudarė 18 ak. val. mokymai, apimantys mitybos, streso reikšmę ligų atsiradimui, fizinio aktyvumo įtaką sveikatai, širdies ir kraujagyslių ligų bei cukrinio diabeto rizikos veiksnius ir sveikatai palankaus maisto gaminimo principus. Mokymai vyko 2 dienų stovyklos formatu, jų metu savo žiniomis dalijosi gydytoja kardiologė, psichologė, sveikatos ugdymo specialistas, ugdančioji virėja ir sporto treneris.
5.6. Sveikos mitybos skatinimas:
5.6.1. Visuomenės sveikatos specialistai ugdymo įstaigose vedė užsiėmimus, kurių metu vaikai buvo supažindinami su sveikos mitybos pagrindais, gilinosi į valgymo sutrikimus. Iš viso įvyko 236 užsiėmimai, kuriuose sudalyvavo 4943 vaikai.
5.6.2. Tradiciškai minint Pasaulinę košės dieną organizuota akcija, kurios metu vaikai gamino ir valgė košes. Iš viso akcijoje dalyvavo 1300 mokiniai. 
5.6.3. Per ataskaitinį laikotarpį buvo surengta 12 renginių suaugusiems gyventojams, kuriuose dalyvavo 206 dalyviai. Šių renginių tikslas – supažindinti dalyvius su sveikos mitybos principais, paskatinti juos rinktis sveikesnį gyvenimo būdą ir pritaikyti įgytas žinias kasdienybėje. Dalyviai mokėsi gaminti sveikus užkandžius. Tai suteikė galimybę ne tik suprasti sveikos mitybos svarbą, bet ir praktiškai įgyvendinti jos principus.
5.7. Rūkymo, alkoholio ir narkotikų vartojimo prevencija:
5.7.1. Vykdant savižudybių prevencijos priemonę, bendradarbiaujant su Šalčininkų r. sav. socialinių paslaugų centru, Lietuvos probacijos tarnyba, Biuras teikė priklausomybių  konsultanto paslaugas Šalčininkų rajono savivaldybėje. Konsultacijos teiktos nemokamai, be gydytojo siuntimo, laikantis anonimiškumo ir konfidencialumo principų. Iš viso suteiktos 384 konsultacijos, 126 priklausomiems asmenims ir/ar jų artimiesiems.
5.7.2 Ankstyvosios intervencijos programa trunka 10 val. ir ja siekiama motyvuoti jauną žmogų keisti savo elgesį, paskatinti suabejoti jau turimomis žiniomis, susijusiomis su psichoaktyviųjų medžiagų vartojimu. Programą pradėjo 98 jaunuoliai, pabaigė - 75.
5.7.3. Ugdymo įstaigose įvyko 79 pamokos, akcijos ir viktorinos, skirtos psichoaktyviųjų medžiagų vartojimo žalos sveikatai temai. Šiuose renginiuose aktyviai dalyvavo 1227 vaikai.
5.8. Mirtingumo keliuose mažinimas ir traumų profilaktika:
5.8.1. Traumų ir nelaimingų atsitikimų prevencijos tema organizuoti teoriniai ir praktiniai pirmosios pagalbos mokymai rajono gyventojams. Įvyko 10 užsiėmimų, kuriuose dalyvavo 209 asmenys.
5.8.2. Ugdymo įstaigose organizuoti teoriniai ir praktiniai pirmosios pagalbos mokymai bei atšvaitų dalinimo akcija „Būk matomas“, skirta traumų ir nelaimingų atsitikimų prevencijai. Iš viso įvyko 177 užsiėmimai, kuriuose dalyvavo 2901 mokinys.
5.8.3 Suteiktų pirmos pagalbos ar gydytojo rekomendacijų įgyvendinimo veiksmų skaičius ugdymo įstaigose siekė 830.
5.9. Privalomasis sveikatos mokymas:
5.9.1. Nuo 2018 m. Biuras vykdo licencijuotą veiklą ir teikia mokamas paslaugas fiziniams ir
juridiniams asmenims pagal 21 parengtą programą. 2024 m. buvo išduota 616 privalomųjų sveikatos mokymų pažymėjimų (2 pav.). Iš jų: 303 - pirmosios pagalbos, 310 - higienos įgūdžių, 3 - apie alkoholio ir narkotikų žalą žmogaus sveikatai.

21 Pav. Mokymų skaičius pagal licencijuojamą veiklą 2018-2025 m.

5.10. Sveikatą stiprinančių mokyklų tinklo plėtra bei „Aktyvi mokykla“ priemonės įgyvendinimas:
5.10.1. Į sveikatą stiprinančių mokyklų tinklą įsitraukusios 11 mokyklų – Šalčininkų lopšelis-darželis „Vyturėlis“, Šalčininkų r. Anos Krepštul gimnazija, Šalčininkų r. Baltosios Vokės Elizos Ožeškovos gimnazija, Šalčininkų r. Butrimonių lopšelis-darželis, Šalčininkų r. Eišiškių lopšelis-darželis „Žiburėlis“, Šalčininkų r. Jašiūnų lopšelis darželis „Žilvitis“, Jančiūnų universalus daugiafunkcis centras, Kalesninkų Mykolo Rudzio pagrindinė mokykla, Šalčininkų r. Kalesninkų Liudviko Narbuto gimnazija, Šalčininkų lopšelis-darželis “Pasaka”, Eišiškių St. Rapolionio gimnazija.
5.10.2. Priemonę „Aktyvi mokykla“ įgyvendina 9 mokyklos – Šalčininkų Lietuvos Tūkstantmečio gimnazija, Šalčininkų lopšelis-darželis „Vyturėlis“, Šalčininkų r. Anos Krepštul gimnazija, Šalčininkų r. Kalesninkų Mykolo Rudzio pagrindinė mokykla, Šalčininkų r. Baltosios Vokės Elizos Ožeškovos gimnazija, Šalčininkų r. Eišiškių lopšelis-darželis „Žiburėlis“, Šalčininkų r. Jašiūnų lopšelis-darželis „Žilvitis“, Šalčininkų r. Kalesninkų Liudviko Narbuto gimnazija, Šalčininkų lopšelis-darželis “Pasaka”.
5.11. Visuomenės sveikatos stebėsena:
5.11.1. Išanalizuotas 51 unifikuotas rodiklis, atspindintis visuomenės sveikatos būklę Šalčininkų rajono savivaldybėje bei 32 mokyklinio amžiaus vaikų gyvensenos tyrimo rodikliai.
5.11.2. Parengta visuomenės sveikatos stebėsenos ataskaita ir remiantis stebėsenos duomenimis numatytos ateinančių metų sveikatos stiprinimo kryptys.
5.12. Projektinė veikla:
5.12.1. Narkotikų, tabako ir alkoholio kontrolės departamento kvietimu, Biuras įsitraukė į projekto „Psichoaktyvių medžiagų vartojimo prevencija, ankstyvoji intervencija, pagalba ir žalos mažinimas“ dvi poveikles: Psichoaktyviųjų medžiagų vartojimo ankstyvosios intervencijos programos poveiklę ir Naktinių pasilinksminimo vietų projekto poveiklę. Biuro specialistai atliko rajono pasilinksminimo vietų analizę, dalyvavo atrenkant įstaigas apklausai bei kėlė kvalifikaciją. Planuojama, kad jie turės galimybę prisidėti prie šiuo metu naudojamos Ankstyvosios intervencijos programos atnaujinimo ir naujų papildomų programų adaptavimo Lietuvai ir pritaikymo kaimo tipo savivaldybei, vertimo į lenkų ir kitas, rajone naudojamas kalbas, tame tarpe ir labai reikalingos rūkymo metimo programos kūrimo.
5.12.2. Įgyvendinant Higienos instituto projektą „Kompleksinių ir integruotų, mokslu pagrįstų visuomenės sveikatos paslaugų prieinamumo užtikrinimas, bazinių visuomenės sveikatos paslaugų tikslinėms grupėms teikimas“ Biuras įvykdė onkologinių ligų prevencijos bendruomenėje programą bei  65 m. ir vyresnių asmenų sveikatos stiprinimo bendruomenėje programą. Programas pabaigė 44 dalyviai.
5.12.3. Biuras įgyvendino visuomenės sveikatos rėmimo projektą „Šypsenų akademija“, kuriuo metu 160 vaikų buvo aprūpinti  pagrindinėmis burnos higienos priemonėmis  bei motyvacinėmis priemonėmis taip pat buvo surengta 10 praktinių užsiėmimų, kuriuose vaikai mokėsi teisingos dantų valymo technikos su šepetukais ir dantų pasta ir dantų siūlu.
5.13. Pavėžėjimo paslaugos:

5.13.1. Nuo 2024 m. liepos 1 d. įsigaliojus Pacientų pavėžėjimo paslaugų organizavimo ir teikimo tvarkos aprašui, organizuota pavėžėjimo paslauga hemodializuojamiems pacientams (Šalčininkų rajono gyventojams). Per visą laikotarpį 3 k. per savaitę dažnumu, paslauga suteikta  12 pacientų.
6. BENDRADARBIAVIMAS
6.1. Dėkojame visiems, kurie 2025 m. aktyviai įsitraukė į Biuro organizuojamas veiklas ir aktyviai bendradarbiavo suteikiant patalpas, platinant informaciją, kviečiant dalyvius į organizuojamas veiklas - Šalčininkų r. savivaldybės administracijai, Šalčininkų r. sav. kultūros centru, Šalčininkų r. sav. viešajai bibliotekai, Šalčininkų r. V. Kozakevičiaus laisvalaikio ir sporto centrui.
